Nepal
Nepal er en republik i Himalaya. Landet rummer verdens højeste bjerge, men mod syd, neden for Himalaya, også frugtbare og tætbefolkede lavlandsområder.
Nepal var længe ret isoleret fra omverdenen; først i 1950'erne og med indisk støtte blev de første vejforbindelser sydpå etableret, og den traditionelle orientering mod Tibet via vanskelige karavaneruter blev udkonkurreret af tættere politiske og handelsmæssige forbindelser med Indien. Med overvældende bjerglandskaber og talrige kulturelle monumenter er Nepal et populært turistmål. Indtil 2008 var landet et kongedømme. En geologisk brudlinje går gennem landet, som ofte rammes af jordskælv.
Nepals flag, som blev officielt antaget i 1962, er verdens eneste ikke-rektangulære nationalflag. Læs mere om Nepals nationalflag.
Nepal kan inddeles i tre naturgeografiske zoner: det varme og frugtbare lavland i syd, bakkeregionen centralt i landet, og de tyndtbefolkede bjerge mod nord. Læs mere om Nepals naturgeografi.
Nepal er et af verdens fattigste lande. Pga. bjergene har det været vanskeligt at udbyggge infrastrukturen, og landet er økonomisk stærkt afhængig af Indien. Læs mere om Nepals økonomi og erhverv.
Landets ca. 28 millioner indbyggere er fordelt på mange kaster og etniske grupper med hver deres egen kultur. Læs mere om Nepals folkeslag.
Det officielle sprog er nepali, men herudover tales mere end 100 andre sprog. Læs mere om Nepals sprog.
Langt størstedelen af nepaleserne er hinduer, men der er endvidere et vigtigt buddhistisk islæt. Læs mere om Nepals religioner.
Nepals forfatningsforhold er uafklarede. I 2007 blev en midlertidig forfatning vedtaget. Læs mere om Nepals forfatning.
Forholdene for uddannelse i Nepal præges af fattigdommen. Andelen af analfabeter vurderes til at ligge på mere end to tredjedele af den voksne befolkning. Læs mere om Nepals uddannelsesforhold.
Kunsten i Nepal er især præget af indisk kunst, men en ikke uvæsentlig påvirkning har fundet sted fra Tibet og Kina. Læs mere om Nepals billedkunst og arkitektur.
Nepalesisk litteratur er gennem historien først og fremmest blev skrevet på sprogene sanskrit, newari og nepali. Læs mere om Nepals litteratur.
Der var egentlige statsdannelser tilbage i 300-400-tallet, men staten Nepal blev først en realitet i anden halvdel af 1700-tallet. Læs mere om Nepals historie.